Свята гульні барысаўчанам падарылі ўдзельнікі клуба ЮНЕСКА “Маладзёжны парламент” Барысава — актыўныя, крэатыўныя і неабыякавыя да праблем моладзі. Амаль год назад яны пачалі рэалізоўваць праект “Гульнялэнд”, каб адцягнуць дзяцей розных узростаў ад камп’ютараў. У якасці альтэрнатывы віртуальнай рэальнасці вырашылі прапанаваць настольныя гульні. Удзельнікі маладзёжнага парламента лічаць, што праект “Гульнялэнд” дапаможа вярнуць дзецям гульнявую культуру, аб’яднаць аднагодкаў жывымі зносінамі, наладзіць партнёрства з дарослымі, бо сёння, калі ў кожным доме ёсць камп’ютар, мала хто збіраецца ў двары або гуляе ў настольныя гульні. І нават збіраючыся разам, дзеці не ўмеюць арганізаваць свой вольны час з карысцю.